ตลาดหุ้นเอเชียอ่อนตัวลงบ่ายนี้ เหตุวิตกเศรษฐกิจจีน
ตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากนักลงทุนกังวลเกี่ยวกับแนวโน้มการขยายตัวของเศรษฐกิจจีน หลังจากจีนเปิดเผยข้อมูลการส่งออกที่ชะลอลง แม้ว่าญี่ปุ่นปรับเพิ่มการประเมินเศรษฐกิจในช่วงไตรมาสแรกปีนี้
8 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากนักลงทุนกังวลเกี่ยวกับแนวโน้มการขยายตัวของเศรษฐกิจจีน หลังจากจีนเปิดเผยข้อมูลการส่งออกที่ชะลอลง แม้ว่าญี่ปุ่นปรับเพิ่มการประเมินเศรษฐกิจในช่วงไตรมาสแรกปีนี้
ดัชนี FBMKLCI ตลาดหุ้นมาเลเซียปิดภาคเช้าที่ 1,738.58 จุด ลดลง 6.75 จุด, -0.39% ดัชนี HSI ตลาดหุ้นฮ่องกงปิดภาคเช้าที่ 27,350.09 จุด เพิ่มขึ้น 89.93 จุด, +0.33%
สำนักงานศุลกากรจีนเปิดเผยในวันนี้ว่า การส่งออกเดือนพ.ค.ปรับตัวลง 2.8% เมื่อเทียบรายปี แตะที่ 1.17 ล้านล้านหยวน (1.9116 แสนล้านดอลลาร์สหรัฐ) ซึ่งสะท้อนให้เห็นว่าเศรษฐกิจจีนยังคงเผชิญกับแรงกดดัน
ขณะที่การนำเข้า ดิ่งลง 18.1% เมื่อเทียบเป็นรายปี สู่ระดับ 8.0333 แสนล้านหยวน ส่งผลให้จีนมียอดเกินดุลการค้า 3.668 แสนล้านหยวน พุ่งขึ้น 65%
ทางด้านสำนักงานคณะรัฐมนตรีญี่ปุ่นเปิดเผยในวันนี้ว่า ผลิตภัณฑ์มวลรวมภายในประเทศ (GDP) ไตรมาสแรกปี 2558 ขยายตัว 3.9% ซึ่งสูงกว่าระดับ 2.4% ที่มีการประเมินในเบื้องต้นเมื่อวันที่ 20 พ.ค.ที่ผ่านมา บ่งชี้ว่าเศรษฐกิจญี่ปุ่นกำลังเข้าสู่ภาวะฟื้นตัว หลังจากที่ได้รับแรงกดดันจากการปรับขึ้นภาษีการบริโภคเมื่อปีที่แล้ว
รัฐบาลญี่ปุ่นระบุว่า ปัจจัยที่ทำให้รัฐบาลปรับเพิ่มการประเมิน GDP ไตรมาสแรกนั้น มาจากความแข็งแกร่งของการใช้จ่ายด้านทุน โดยการลงทุนในภาคธุรกิจปรับตัวขึ้น 2.7% ซึ่งเพิ่มขึ้นจากการประมาณครั้งก่อนที่ระบุว่าขยายตัวเพียง 0.4%